JUTHA ยกเลิกขายหุ้นเพิ่มทุน PP หลังได้แหล่งทุนอื่นแทน
บอร์ด JUTHA ไฟเขียวยกเลิกแผนขายหุ้นเพิ่มทุน PP จำนวน 90 ล้านหุ้น ให้แก่ “นิติ ธรรมจักร” หลังได้แหล่งทุนอื่นเพื่อใช้ในการชำระหนี้ ยันไม่ส่งผลกระทบต่อความสามารถในการชำระหนี้-สถานะทางการเงิน
บอร์ด JUTHA ไฟเขียวยกเลิกแผนขายหุ้นเพิ่มทุน PP ให้แก่ “นิติ ธรรมจักร” หลังได้แหล่งทุนอื่นเพื่อใช้ในการชำระหนี้แทน
9 ธ.ค. 2564

บริษัท จุฑานาวี จำกัด (มหาชน) หรือ JUTHA เปิดเผยว่า ตามที่ประชุมวิสามัญผู้ถือหุ้น ครั้งที่ 1/2564 เมื่อวันที่ 22 พ.ย.64  มีมติอนุมัติการออกและเสนอขายหุ้นสามัญเพิ่มทุนของบริษัทให้แก่ นายนิติ ธรรมจักร จำนวนไม่เกิน 90 ล้านหุ้น ในราคาเสนอขายหุ้นละ 0.60 บาท คิดเป็นเงิน 54 ล้านบาท นั้น บริษัทขอแจ้งให้ทราบว่า บริษัทประสงค์จะยกเลิกธุรกรรมการเสนอขายหุ้น PP ไปก่อน เนื่องจากบริษัทมีแหล่งเงินทุนอื่นเพื่อใช้ในการชำระหนี้
ทั้งนี้ การยกเลิกธุรกรรมการเสนอขายหุ้น PP ดังกล่าวจะไม่ส่งผลกระทบต่อความสามารถในการชำระหนี้ และ/หรือ สถานะทางการเงินของบริษัท และ/หรือ ข้อกำหนดตามสัญญาเงินกู้แต่อย่างใด รวมไปถึงจะไม่ส่งผลกระทบต่ออัตราการจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัท ครั้งที่ 1 อย่างไรก็ดี การที่บริษัทยกเลิกธุรกรรมดังกล่าวทำให้บริษัทฯต้องคืนเงินจำนวน 54 ล้านบาทพร้อมด้วยดอกเบี้ยร้อยละ 5 คืนให้แก่นักลงทุนซึ่งนักลงทุนได้ตกลงยกเว้นดอกเบี้ยดังกล่าวให้แก่บริษัท
สำหรับแผนการระดมทุนโดยการออกเสนอขายหุ้น บริษัทอยู่ในระหว่างการพิจารณาถึงความเหมาะสม และความจำเป็นในอนาคตซึ่งหากบริษัทประสงค์จะดำเนินการ บริษัทจะดำเนินการตามหลักเกณฑ์ที่เกี่ยวข้องต่อไป